Informácia

o plnení Projektu na posilnenie národných kapacít účtovníctva, účtovného výkazníctva a audítorstva

	Slovenská republika sa zapojila do Projektu na posilnenie národných kapacít účtovníctva, účtovného výkazníctva a audítorstva na základe ponuky   zo strany Konferencie spojených národov pre obchod a rozvoj (UNCTAD) o možnosti zapojiť sa do projektu na sprístupnenie predpisov a postupov národného účtovníctva, účtovného výkazníctva a auditu medzinárodným kritériám. 

Na zabezpečenie úloh vyplývajúcich zo zapojenia SR do projektu plnila  Národná riadiaca komisia úlohy na úrovni pracovných skupín , čím sa začalo plnenie Akčného plánu SR a uznesenia Vlády SR č. 1205/2001 úloha C1 ,

   	Na základe Akčného plánu pre SR  na rok 2002 a ďalšie roky vyplynulo :
   -  Pripraviť implementáciu zmien vedúcich k zosúladeniu národnej legislatívy  
 vo  vybraných  oblastiach s medzinárodnými štandardami.
      	T: január 2002
    - Realizácia zosúladených štandardov v oblasti účtovníctva a audítorstva.
      	T: od 1.1.2003

Plnenie úloh Akčného plánu SR

l.	oblasť inštitucionálnych a legislatávnych zmien – zabezpečovalo 
      Ministerstvo financií SR

1)	Ako súčasť tzv. euro-zákonov bol vypracovaný nový zákon o účtovníctve, schválený v Národnej rade SR 18. júna 2002 a vydaný v Zbierke zákonov  pod číslom 431/2002 Z. z. Jeho prijatím sa splnili aj podmienky pre uzavretie kapitoly 5 - Právo obchodných spoločností, ktorého je tento zákon súčasťou. Cieľom návrhu nového zákona bolo dosiahnuť úplnú porovnateľnosť obsahu tejto právnej normy s príslušnými smernicami Európskeho spoločenstva a tiež umožniť používanie medzinárodných účtovných štandardov (IAS) v prípadoch ak tak ustanovuje osobitný predpis.Používaním IAS sa zásadne mení prístup k posudzovaniu jednotlivých hospodárskych operácií a daňové hľadisko je až druhoradé. K pozitívam predmetného zákona z vecného hľadiska patrí predovšetkým: 
-	zákon prvýkrát definuje niektoré základné pojmy používané v účtovníctve 
-	aplikujú sa základné požiadavky Štvrtej smernice Rady ES aj IAS (pravdivý obraz o predmete účtovníctva a finančnej situácii účtovnej jednotky)
-	spresňujú a sprísňujú sa povinnosti účtovnej jednotky 
-	spôsoby oceňovania, ustanovujú sa jednotlivé zložky majetku a záväzkov a ceny, ktorými sa môžu oceniť
-	zavedenie pojmu reálna hodnota (fair value), definícia vychádza z IAS. Cieľom je zvýšiť vypovedaciu schopnosť účtovných závierok 
-	účtovná závierka, okrem účtovnej závierky zostavenej podľa zákona môže byť tiež zostavená podľa medzinárodných účtovných štandardov alebo iných uznávaných účtovných zásad. Na realizáciu konkrétnych postupov sú vydávané opatrenia , ktorými sú ustanovené podrobnosti o postupoch účtovania a rámcové účtové osnovy, pre jednotlivé typy účtovných jednotiek, ktoré taktiež nadobúdajú účinnosť ako zákon t.j. od 1.1.2003.

Zákon bol vyhodnotený v rámci projektu HESO (Hodnotenie ekonomických a sociálnych opatrení za apríl – jún 2002 s najvyšším ratingom.

2) Vypracovaním nového zákona o účtovníctve splnila Slovenská republika aj  podmienky pre pôžičku EFSAL  za oblasť účtovníctva a audítorstva, ktoré požadovala  Svetová banka a to :
•	pre prvú tranžu –Predloženie novely alebo nového  zákona o účtovníctve (a účtovej osnove), ktorá obsahuje :
•	Ohodnotenie cenných papierov podľa trhových cien
•	Neúčtovanie úroku pri aktívach s lehotou omeškania 90 dní a viac
•	Konsolidované účtovníctvo
•	Plán plného prechodu na medzinárodné účtovné štandardy a ostatné doplnkové štandardy pre banky
Dané požiadavky boli v termíne splnené a Svetovou bankou odsúhlasené.

•	pre druhú tranžu –
•	Po schválení zákona o účtovníctve vypracovať opatrenie na postupy účtovania pre banky, resp. finančný sektor, kde bude riešené neúčtovanie úroku pri aktívach s lehotou omeškania 90 dní a viac, vo väzbe na opatrenia NBS vydané k obozretnému podnikaniu bánk s účinnosťou na zákon o účtovníctve.
Uvedená požiadavka je splnená. Opatrenie MF SR, ktorým sa ustanovujú podrobnosti o postupoch účtovania a rámcová účtová osnova pre banky, pobočky zahraničných bánk, Národnú banku Slovenska, Fond Ochrany vkladov, obchodníkov s cennými papiermi, Garančný fond investícií, správcovské spoločnosti, pobočky zahraničných správcovských spoločností a podielové fondy bolo schválené 13. novembra 2002 a  vydané pod č. 20 359/2002-92. Uvedená problematika je riešená v § 4 ods. 1 a v § 42 odsek 9 opatrenia v nadväznosti na opatrenie Národnej banky pre triedenie pohľadávok.

3)	Bol vypracovaný nový zákon  o audítoroch a Slovenskej komore audítorov, ktorý vychádzal z Ôsmej smernice Rady európskych spoločenstiev a vzťahuje na schvaľovanie osôb poverených zákonnou kontrolou účtovných dokladov. Problematika zákona patrí medzi priority odporúčané v Prípave asociovaných krajín strednej a východnej Európy na integráciu do vnútorného trhu Európskej únie. Návrh nového zákona zvyšuje nároky na Slovenskú komoru audítorov pri zabezpečovaní neustáleho vzdelávania audítorov s cieľom zvyšovania ich profesionálnej úrovne. Zdôrazňuje sa právomoc výboru pre kontrolu kvality vykonávania audítorskej činnosti audítormi. 

ll. oblasť posilnenia profesie jej  kompetencie  a odbornosti

1.	v zákone o audítoroch definovať  prípravu kvalifikovaných účtovníkov; za tým účelom vypracovať profil profesie účtovníka .

V zákone o audítoroch sa venuje pozornosť profesii audítora a príprave asistentov audítorov. V rámci svojích možností však vykonáva semináre a to nielen pre audítorov, ale aj pre širokú odbornú verejnosť – účtovníkov.
V oblasti prípravy kvalifikovaných účtovníkov nemá Slovenská komora audítorov kompetencie. Profesia účtovníkov je združená v Slovenskom zväze účtovníkov, ktorý sa v súčasnosti inštutuoval ako Komora certifikovaných účtovníkov, ktorá zabezpečuje pre túto profesiu vzdelávacie aktivity.

2.	zabezpečiť nový systém prípravy a skúšok asistentov audítorov.

Skúšobná komisia menovaná ministrom financií v spolupráci s komorou audítorov pripravuje v súčasnosti nový skúšobný poriadok pre skúšky asistentov audítorov tak, aby boli v ňom zapracované podmienky a rozsah tak, ako to vyplýva z nového zákona o audítoroch a Slovenskej komore audítorov ako aj podmienok vyplývajúcich z 8. Smernice EÚ. vypracovať profil audítora a jeho ďalšej špecializácie pre jednotlivé oblasti (banky, poisťovne, nadácie, obce a pod.)
Slovenská komora audítorov prijala a rozpracováva  Etiký kódex audítora v súlade s etickým kódexom vydaným IFACom, kde je definovaný profil audítora a jeho povinnosti ako aj uplatňovanie medzinárodných audítorských štandardov pri práci audítorov. 
O možnosti ďalšej špecializácii audítorov sa bude SKAu zaoberať v rámci úloh, ktoré vyplývajú z Akčného plánu v ďalšom časovom horizonte.  

3.	zvýšiť profesionálnu úroveň profesných pracovníkov usmerňujúcich a overujúcich transparentnosť účtovníctva a finančného výkazníctva, čím sa vytvoria predpoklady pre  konštituovanie „Účtovného dvora SR“ ( pre súkromný sektor). Túto kontrolu doteraz vykonávali daňové úrady, avšak len z pohľadu vyčíslenia daňového základu ale nie z pohľadu dodržiavania zákona o účtovníctve v celom rozsahu. Takáto kontrola sa javí ako nedostatočná.

Táto časť Akčného plánu SR nadobúda čoraz väčšiu pozornosť. Vytvorenie takejto inštitúcie si vyžiada pomoc zahraničných expertov ako aj súhlas vlády SR týmto smerom pokračovať. Uvedená inštitúcia by mala dostať kompetencie na :
•	možnosť vykonávať kontrolu dodržiavania zákona o účtovníctve v subjektoch súkromného sektora (doteraz nie v  plnom rozsahu vykonávali daňové úrady, ale len z  pohľadu overenia správnosti daňového základu čo je nedostatočné),
•	vykonávať kontrolu dodržiavania kvality audítorskej činnosti,

Naďalej však zostáva otvorená časť o možnosti rozpracovávať praktickú realizáciu právnych noriem a variantné riešenia pre jednotlivé oblasti, čím sa v zahraničí zaoberajú nezávislé odborné inštitúcie.

3.  oblasť vzdelávania a tréningových  procesov.

a)	V priebehu roku Národná riadiaca komisia  v spolupráci so Slovenskou komorou audítorov a Ekonomickou unioverzitou v Bratislave zintenzívnila vzdelávacie a tréningové aktivity na aplikáciu IAS pre nasledovné subjekty :
a)	pre  audítorov a asistentov audítorov

Vzdelávanie prebiehalo podľa plánu centrálnych školení Slovenskej komory audítorov, ktorý schválilo valné zhromaždenie audítorov pre rok 2002 v novembri 2001.
Vzhľadom na prebiehajúci proces harmonizácie slovenskej legislatívy v oblasti účtovníctva s medzinárodnými účtovnými štandardami (IAS) prioritou vzdelávania boli jednotlivé IAS. Z hľadiska náročnosti vzdelávanie prebieha v III. stupňoch. Na základné vybrané IAS nadväzuje oceňovanie majetku a pasív. Vzdelávanie bolo zabezpečované domácimi lektormi z radov audítorov a vysokoškolskými účiteľmi Ekonomickej univerzity v Bratislave. Počet preškolených bol 882 audítorov a asistentov audítorov. Súčasné vzdelávanie sa uskutočnilo aj v oblastiach medzinárodných audítorských štandardov, v oblasti auditu v počítačovom prostredí, v oblasti finančných analýz a v oblasti kontroly kvality vykonávania audítorskej činnosti.
Pre rok 2003 pripravený ďalší stupeň vzdelávania za oblasť IAS, pre audítorov, ktorí ich budú aplikovať vo svojej praxi. Obsahovo budú školenia zamerané na konkrétne tréningy za účasti zahraničných lektorov z Francúzska, Spolkovej republiky Nemecko a Kanady. S účinnosťou od 1.1.2003 sa začínajú uplatňovať nové zásady vzdelávania v rámci Slovenskej komory audítorov, ktoré rešpektujú štandardy pre vzdelávanie vypracované Medzinárodnou federáciou účtovníkov (IFAC).

b)	učiteľov účtovníctva na fakultách vysokých škôl, ktoré zabezpečujú výučbu účtovníctva  v rámci SR
c)	učiteľov účtovníctva obchodných akadémií a stredných škôl, kde sa vyučuje účtovníctvo

Vybrané témy o medzinárodných účtovných štandardoch (IAS) sa začali realizovať v decembri 2002, pre 40 vybraných vysokoškolských a stredoškolských pedagógov.

d)	vybrané skupiny manažérov a vedúcich pracovníkov štátnej správy vrátane členov parlamentu pôsobiacich v ekonomických výboroch.

Pre tento okruh odbornej verejnosti SKAu vykonala v roku 2001 3 semináre v rámci SR a  v roku 2002 ďalšie 4 semináre. Treba však konštatovať, že záujem tejto skupiny odbornej verejnosti zatiaľ nie je veľký a niektoré semináre pre nedostatok záujmu boli zrušené. Zdá sa, že odborná verejnosť ešte nepociťovala potrebu sa s medzinárodnými účtovnými štandardami zoznámiť, kým ich nebude musieť používať.
                                    
4.	Medzinárodné aktivity
-	stretnutie prezidentov audítorských komôr štátov V4 – Českej republiky, Maďarska, Poľska a Slovenska  za účasti zástupcov FEE pre strednú Európu, zástupcu Inštitútu pre vzdelávanie audítorov Škótska, zástupcov Francúzskej komory audítorov. Predmetom rokovania týchto účastníkov bolo oboznámenie sa zo stavom a vývojom účtovníctva, účtovného výkazníctva a audítorstva v týchto krajinách a bol dohodnutý spoločný postup v tejto oblasti v „Memorande o ďalšej spolupráci „, ktoré podpísali zástupcovia zúčastnených krajín.

-	prezentácia výsledkov na medzinárodnom Investičnom Fóre Centrálnej Európy, ktoré sa uskutočnilo v Bratislave  v rámci sekcie účtovníctvo a audítorstvo,

-	medzinárodná konferencia k uplatňovaniu medzinárodných účtovných štandardov krajín V4, zástupcov Francúzska, Anglicka a zástupcov IFACu a FEE, ktoré sa uskutočnilo v Tatranskej Lomnici.

5.	Finančné zabezpečenie projektu

	Aktivity uvedené v Akčnom pláne SR boli v roku 2002 financované  z príspevkov Národnej banky Slovenska, ktorá prispela  čiastkou 150 tis. ak, z rozpočtu Slovenskej komory audítorov v čiastke  200 tis. Sk  a zo štátneho rozpočtu v čiastke 500 tis. Sk. Uvedené sumy boli použité na financovanie prác zabezpečovaných   jednotlivými pracovnými skupinami, ktoré boli vykonané v rokoch 2000 a 2001. 
V súčasnosti prebiehajú rokovania so zástupcami Svetovej banky, ktorí oznámili, že uvedený projekt budú financovať dvomi čiastkami. Z prostriedkov IDF v čiastke 361 tis. USD, kde sa vyžaduje spoluúčasť financovania zo štátneho rozpočtu vo výške cca 4 500 tis. Sk a z prostriedkov vlastného rozpočtu Svetovej banky v čiastke 100 tis. USD, ktorými by sa dofinacovali aktivity pre bankový sektor.
Národná riadiaca komisia požiadala o zapracovanie čiastky 4 500 tis. Sk do návrhu štátneho rozpočtu na rok 2003.

Bližiše podmienky pre podpísanie dohody o poskytnutí grantu, ako aj požiadavky Svetovej banky budú predmetom rokovania v januári 2003, kedy sa predpokladá podpísanie uvedenej dohody.